SÚŤAŽNÉ PODKLADY

POSKYTOVANIE MÝTNYCH SLUŽIEB

**ČASŤ B4 – VÝKLAD POJMOV A SKRATIEK**

Vydanie:

Dátum: 2020

Spracoval: NDS a. s., úsek spoplatnenia

Obsah

[1 Výklad pojmov 3](#_Toc67472217)

[2 Význam použitých skratiek 10](#_Toc67472218)

# Výklad pojmov

Pokiaľ z kontextu konkrétneho ustanovenia týchto Súťažných podkladov nevyplýva niečo iné, majú nasledujúce slová, výrazy a pojmy použité v týchto Súťažných podkladoch alebo ich prílohách nižšie definovaný význam, ktorý sa použije na účely týchto Súťažných podkladov:

1. „**Back Office**“ znamená všetky procesy a činnosti, ktoré sú skryté z pohľadu Zákazníka.
2. „**Banka Objednávateľa**“ znamená peňažný ústav, ktorý pre Objednávateľa vedie peňažný účet pre úhradu platieb Mýta.
3. **„Bezpečnostný projekt**“ znamená dokument, ktorý definuje bezpečnostné opatrenia v súlade s § 20 zákona o kybernetickej bezpečnosti a je spracovaný podľa § 23 ods. 1) a 2) zákona o informačných technológiách vo verejnej správe a všetkých relevantných aktuálne platných technických noriem radu STN EN ISO/IEC 27000, ktorých informatívny prehľad je uvedený na webovom sídle CSIRT.SK[[1]](#footnote-2) v sekcii Štandardy a legislatíva.
4. „**Call-centrum**“ znamená súbor technických, organizačných a personálnych prostriedkov na zabezpečenie poskytovania informačných služieb Zákazníkom prostredníctvom hlasovej komunikácie s využitím verejnej telefónnej siete.
5. **„Cenník“** znamená Cenník jednotkových, čiastkových a mesačných cien za poskytovanie plnení, ktoré majú byť predmetom záväzku Dodávateľa podľa Zmluvy.
6. „**Deň**“ znamená kalendárny deň.
7. „**Distribučné miesto**“ znamená miesto, kde sú poskytované Zákaznícke služby v bežnom rozsahu, predovšetkým kde je možné získať a uviesť do prevádzky Palubnú jednotku a uhradiť Mýto. Za Distribučné miesto sa považuje aj Distribučné miesto pri hraničnom priechode.
8. „**Dodanie dokumentu**“ znamená poskytnutie čistopisu príslušnej projektovej dokumentácie v elektronickej a vytlačenej forme do dispozície Objednávateľovi.
9. „**Dokumentácia**“ znamená dokumentáciu, ktorú je Dodávateľ povinný vypracovať na základe Súťažných podkladov, najmä, nie však výlučne, realizačnú Dokumentáciu, prevádzkovú Dokumentáciu, projektovú Dokumentáciu, technickú Dokumentáciu a inú Dokumentáciu v rozsahu podľa Súťažných podkladov a ponuky alebo požadovanú príslušnými orgánmi.
10. „**Dodávateľ**“ je úspešný uchádzač vo verejnom obstarávaní podľa týchto Súťažných podkladov, s ktorým bola uzatvorená Zmluva.
11. „**Doplatok mýta**“ znamená uskutočnenie dodatočnej úhrady Mýta na základe vlastného podnetu vodiča alebo Prevádzkovateľa vozidla v prípade, že Mýto nebolo riadne vyrubené a/alebo uhradené (napr. vyrovnanie rozdielu sumy Mýta, ktoré bolo nesprávne elektronicky vypočítané pre zle nastavený počet náprav vozidla).
12. „**Elektronický výber mýta**“ znamená elektronické vyrubenie príslušného Mýta zisteného na základe údajov získaných z Palubnej jednotky inštalovanej vo vozidle. Samotná úhrada elektronicky vyrubeného Mýta sa môže uskutočniť v hotovosti, bankovým prevodom, Palivovými kartami alebo Platobnými kartami.
13. „**Elektronický mýtny systém**“ alebo „**EMS**“ je ucelený súbor technických prostriedkov zabezpečujúcich vyrubenie a výber Mýta prevádzkovaný Objednávateľom alebo treťou osobou v jeho mene.
14. „**Front Office**“ znamená všetky činnosti a procesy, pri ktorých dochádza k priamemu styku so Zákazníkom.
15. „**IPM**“ znamená informačno-predajné miesta na diaľničných hraničných priechodoch, kde Objednávateľ poskytuje svoje služby pre Zákazníkov.
16. „**Jazyky skupiny 0**“ znamená jazyky slovenčina a angličtina.
17. „**Jazyky skupiny 1**“ znamená jazyky slovenčina, angličtina, nemčina, poľština, rumunčina, maďarčina a ruština.
18. „**Jazyky skupiny 2**“ znamená slovenčina, angličtina, nemčina, poľština, rumunčina, maďarčina, ruština, bulharčina, litovčina, srbčina a turečtina.
19. „**Kategória vozidla**“ znamená rozlíšenie vozidla na účely výberu Mýta na základe vlastností vozidla; Kategórie vozidiel určuje Nariadenie.
20. „**Kľúčové parametre**“ alebo „**KPI**“ sú základné záväzné ukazovatele kvality plnenia Zmluvy Dodávateľom.
21. „**Komponenty Služieb**“ alebo „**Komponenty**“ majú význam, aký je im pripísaný v Návrhu Zmluvy, ktorý je súčasťou týchto Súťažných podkladov.
22. „**Komplexná skúška**“ znamená komplexnú skúšku End-to-End procesov OBU a Zákazníckych služieb, ktorej cieľom je preukázať, že OBU a Zákaznícke služby vrátane prepojenia na EMS Objednávateľa sú ako celok schopné zabezpečiť riadny, plne funkčný, nepretržitý a bezporuchový Elektronický výber mýta, a že Dodávateľ je spôsobilý dodržať všetky parametre a technické podmienky poskytovaných Služieb predpísané týmito Súťažnými podkladmi, Zmluvou a jej prílohami.
23. „**Kontaktné miesto**“ znamená miesto, kde sú poskytované Zákaznícke služby v rozšírenom rozsahu; rozšíreným rozsahom sa rozumie najmä uzatváranie Zmlúv o užívaní Vymedzených úsekov ciest pre Režim následného platenia mýta. Kontaktné miesto plní aj úlohu Distribučného miesta pre poskytovanie Palubných jednotiek.
24. **„Kontrolný deň“** znamená jeden z riadiacich orgánov projektu.
25. **„Kontrolný systém Objednávateľa“** znamená systém Objednávateľa určený na kontrolu plnenia povinností Prevádzkovateľov vozidiel a vodičov podľa ZVM.
26. **„Kritická chyba“** alebo **„Kritická porucha“** znamená takú chybu alebo poruchu Služieb, v dôsledku ktorej nemožno poskytovať Zákaznícke služby ani v obmedzenom rozsahu a/alebo vyberať Mýto.
27. „**Logistika** **OBU**“ znamená obstaranie nových OBU, skladovanie, technická príprava na odovzdanie OBU Platiteľom mýta, doprava na Zákaznícke miesta, skladovanie OBU na Zákazníckych miestach, nastavenie parametrov a odovzdanie OBU Zákazníkom, spätný odber OBU od Zákazníkov, kontrola stavu, doplnenie spotrebných materiálov, vyčistenie, preskúšanie a opakované uvedenie do stavu pripravenosti na odovzdanie Platiteľom mýta, opravy, vyradenie a likvidácia vyradených kusov OBU. Logistika OBU zahŕňa aj zabezpečenie systému riadenia logistiky poskytujúceho informácie o mieste, stave a pohybe zásob OBU v rozlíšení na konkrétny kus OBU a riadenie životného cyklu OBU.
28. „**Mesiac**“ znamená kalendárny mesiac.
29. „**Mesačný výkaz KPI a SLA**“ znamená rekapituláciu a vyhodnotenie ukazovateľov kvality a výkonnosti Služieb.
30. „**Ministerstvo**“ znamená Ministerstvo dopravy a výstavby Slovenskej republiky.
31. „**Mýtna deklarácia“** znamená súbor elektronických dátových záznamov opisujúcich Mýtne udalosti zaznamenané prostriedkami Dodávateľa, ktorý Dodávateľ pravidelne odovzdáva Správcovi výberu mýta na účely Elektronického výberu mýta. Obsah a syntax Mýtnej deklarácie definuje technický štandard STN P CEN/TS 16986:2017.
32. „**Mýtna transakcia**“ znamená elektronický dátový záznam, ktorý vznikne na základe vyhodnotenia a spracovania jednej alebo kombinácie viacerých Mýtnych udalostí. Mýtna transakcia obsahuje údaje o druhu Mýtnej transakcie, dátum a čas, identifikáciu Mýtneho úseku, identifikáciu vozidla, čiastku vyrubeného Mýta, platobný režim a údaje o poskytnutí zľavy z Mýta.
33. „**Mýtna udalosť**“ znamená udalosť, ktorá vznikla prejazdom vozidla po Mýtnom úseku a bola zaznamenaná elektronickými prostriedkami. Obrazom Mýtnej udalosti je elektronický dátový záznam, ktorý obsahuje údaje o druhu Mýtnej udalosti, dátum a čas, údaje o polohe vozidla, identifikáciu vozidla a Palubnej jednotky.
34. „**Mýto**“ znamená elektronicky vypočítanú sumu podľa Kategórie vozidla za užívanie Vymedzených úsekov ciest, ktorú je povinný zaplatiť Platiteľ mýta.
35. „**Nariadenie**“ znamená nariadenie vlády Slovenskej republiky č. 497/2013 Z. z., ktorým sa ustanovuje spôsob výpočtu mýta, výška sadzby mýta a systém zliav zo sadzieb mýta za užívanie vymedzených úsekov pozemných komunikácií v znení neskorších predpisov a iný predpis, ktorý ho v budúcnosti nahradí alebo doplní.
36. „**Naradenie eIDAS**“ znamená Nariadenie Európskeho parlamentu a Rady (EÚ) 910/2014 z 23. júla 2014, o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES alebo iný predpis, ktorý Nariadenie eIDAS v budúcnosti nahradí.
37. „**Nariadenie GDPR**“ znamená Nariadenie Európskeho parlamentu a Rady 2016/679/EÚ z 27. apríla 2016 o ochrane fyzických osôb pri spracovaní osobných údajov a voľnom pohybe týchto údajov a o zrušení smernice 95/46/ES alebo iný predpis, ktorý Nariadenie GDPR v budúcnosti nahradí.
38. **„Objednávateľ“** je Národná diaľničná spoločnosť, a. s., teda verejný obstarávateľ, ktorý toto verejné obstarávanie vyhlásil.
39. „**Okresný úrad**“ znamená orgán miestnej štátnej správy, ktorého postavenie, sídla, územné obvody a pôsobnosť ustanovuje zákon č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.
40. „**Ostatná chyba**“ alebo „**Ostatná porucha**“ znamená takú poruchu Služieb, v dôsledku ktorej nedôjde k obmedzeniu poskytovaných Zákazníckych služieb a/alebo výberu Mýta.
41. „**Palivová karta**“ znamená platobný prostriedok pre bezhotovostnú úhradu platieb poskytovaný nebankovými inštitúciami – vydavateľmi Palivových kariet.
42. „**Palubná jednotka**“ znamená na účely týchto Súťažných podkladov Technické zariadenie umožňujúce jednoznačnú identifikáciu vozidla a získanie údajov na účely Elektronického výberu mýta.
43. „**Platiteľ mýta**“ znamená osobu, ktorá má povinnosť platby Mýta podľa ZVM.
44. „**Platobná karta**“ znamená platobný prostriedok pre bezhotovostnú úhradu platieb, pričom môže ísť o platobné karty debetné a kreditné, vydané peňažnými ústavmi.
45. „**Plán Skúšobnej prevádzky**“znamená dokument, ktorý upravuje postupy kontroly, riadenia a organizácie prác a Služieb počas Skúšobnej prevádzky.
46. **„Plán skúšok a skúšobný predpis“** znamená organizačný a riadiaci dokument, súčasť Dokumentácie, ktorým sa riadi vykonanie Skúšok a Komplexnej skúšky.
47. „**Poskytovateľ mýtnych služieb**“ znamená osobu vymedzenú v čl. 2 ods. 2 Smernice EETS.
48. „**Poverená osoba**“ znamená zamestnanca Správcu výberu mýta alebo ním poverenej osoby, ktorá je poverená výkonom kontroly dodržiavania povinností Prevádzkovateľa vozidla a vodiča vozidla podľa Právneho poriadku.
49. „**Pôvodný poskytovateľ**“ znamená poskytovateľa komplexnej služby elektronického výberu mýta, spoločnosť SkyToll, a. s., so sídlom Lamačská cesta 3/B, 841 04 Bratislava, IČO: 44 500 734, s ktorou Objednávateľ uzavrel Zmluvu o poskytovaní komplexnej služby elektronického výberu mýta.
50. **„Pracovné skupiny“** znamená jeden z riadiacich orgánov projektu.
51. „**Pracovník Objednávateľa**“ znamená zamestnanca Objednávateľa alebo inú osobu pôsobiacu na strane Objednávateľa na základe iného právneho statusu, ktorá sa zúčastňuje činností súvisiacich s plnením Zmluvy.
52. „**Právny poriadok**“ znamená právny poriadok Slovenskej republiky, ktorý zahŕňa všetky platné a účinné všeobecne záväzné právne predpisy Slovenskej republiky vrátane príslušných predpisov komunitárneho práva.
53. „**Predregistrácia vozidiel**“ znamená Registráciu vozidiel do EMS prostredníctvom Služieb pred začatím Elektronického výberu mýta v Etape 2 – Prevádzka.
54. „**Prevádzka** **OBU**“ znamená zabezpečenie prenosu a spracovania dát medzi OBU a informačným systémom Dodávateľa (tzv. centrálne proxy) na účely identifikácie vozidla a polohy vozidla, nastavenia parametrov vozidla a ďalej monitoringu stavu a diagnostiku správnej funkcie OBU, nastavenia parametrov OBU, odosielania signálov vodičovi (cez HMI OBU), aktualizácie Softvéru a/alebo firmvéru OBU.
55. „**Prevádzkovateľ vozidla**“ je na účely Elektronického výberu mýta osoba, ktorá ako prevádzkovateľ vozidla uzavrela so Správcom výberu mýta alebo Poskytovateľom mýtnych služieb Zmluvu o užívaní Vymedzených úsekov ciest; ak takáto zmluva nie je uzavretá, považuje sa za Prevádzkovateľa vozidla osoba zapísaná v osvedčení o evidencii časť I a časť II ako držiteľ osvedčenia alebo takáto osoba zapísaná v osvedčení o evidencii vydanom v cudzine, ak v ZVM nie je ustanovené inak.
56. „**Projektový plán**“ znamená organizačný a riadiaci dokument, ktorý bude obsahovať detailný projektový plán a plán zabezpečenia kvality plnenia, organizačnú štruktúru tímov, vrátane komunikačnej matice, popisy postupov riadenia prác, časový harmonogram prác, podmienky úspešnej realizácie a riziká realizácie všetkých súčastí plnenia, požiadavky (rozsah a podmienky) na súčinnosť Objednávateľa, postupy pri správe, ukladaní a archivácii projektovej a inej dokumentácie, opatrenia v oblasti bezpečnosti a ochrany zdravia pri práci a iné súvisiace a pre riadne plnenie Zmluvy potrebné otázky.
57. „**Registrácia vozidla**“ znamená zabezpečenie elektronického záznamu s údajmi o vozidle a Prevádzkovateľovi vozidla a/alebo vodičovi nevyhnutnými na účely Elektronického výberu mýta.
58. „**Registrované vozidlo**“ znamená vozidlo, na ktoré sa vzťahuje povinnosť platby Mýta podľa ZVM a vo vzťahu ku ktorému bola vykonaná Registrácia vozidla.
59. „**Režim následného platenia mýta**“ znamená režim Elektronického výberu mýta, v ktorom sa Mýto platí súhrnne za prejazdené VÚC za celé zúčtovacie obdobie, ktorým je spravidla 1 (jeden) Mesiac. Zmluvu o užívaní Vymedzených úsekov ciest v Režime následného platenia mýta uzatvára Prevádzkovateľ vozidla.
60. „**Režim predplateného mýta**“ znamená režim Elektronického výberu mýta, v ktorom možno užívať Vymedzené úseky ciest po zaplatení zálohy na úhradu Mýta. Zmluvu o užívaní Vymedzených úsekov ciest v Režime predplateného mýta uzatvára Prevádzkovateľ vozidla alebo vodič vozidla.
61. „**Riadiaci výbor**“ znamená jeden z riadiacich orgánov projektu.
62. „**Rok**“ znamená kalendárny rok.
63. „**RPVS**“ znamená register partnerov verejného sektora podľa Zákona o RPVS.
64. „**Sadzba mýta**“ znamená jednotkovú peňažnú čiastku v eur/km, ktorá sa použije na výpočet Mýta. Sadzby mýta sú stanovené Nariadením.
65. „**Skúšobná prevádzka**“ je nadstavbovou súčasťou poskytovania Služieb v Etape 2 – Prevádzka a jej účelom je preveriť funkčné vlastnosti, presnosť a spoľahlivosť Služieb v podmienkach reálneho Elektronického výberu mýta.
66. „**Skúšky**“ znamená všetky relevantné druhy skúšok, ktoré sú stanovené alebo vyplývajú zo Zmluvy a Súťažných podkladov.
67. „**Služba**“ alebo „**Služby**“ znamená akúkoľvek službu, ktorá súvisí s Elektronickým výberom mýta a je vymedzená v týchto Súťažných pokladoch a ktorú je Dodávateľ povinný poskytovať Objednávateľovi podľa Zmluvy, najmä Zákaznícke služby, Služby Prevádzky OBU a Logistiky OBU. V rámci Služieb je Dodávateľ povinný zabezpečiť všetko personálne, organizačné, materiálne a priestorové zabezpečenie pre Služby potrebných činností, prác a/alebo dodávok tak, aby boli Služby poskytované spôsobom a v kvalite vymedzených v Súťažných podkladoch a v Zmluve. Služba na účely týchto Súťažných podkladov znamená tak súbor Služieb, ako napríklad Zákaznícke služby alebo určitá činnosť v rámci Zákazníckych služieb, ako napríklad Služby Call centra.
68. „**Smernica EETS**“ znamená Smernicu Európskeho parlamentu a Rady (EÚ) 2019/520 z 19. marca 2019 o interoperabilite elektronických cestných mýtnych systémov a uľahčení cezhraničnej výmeny informácií o neuhradenom cestnom mýte v Únii.
69. „**Smernica 1999/62/ES“** znamená smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami.
70. „**Softvér**“ znamená všetko systémové, operačné, databázové a aplikačné programové vybavenie potrebné  na zabezpečenie riadneho, plne funkčného, nepretržitého a bezporuchového poskytovania Služieb a riadneho, plne funkčného, nepretržitého a bezporuchového Elektronického výberu mýta. Neoddeliteľnou súčasťou Softvéru sú inštalačné médiá a príslušná dokumentácia.
71. „**Správca výberu mýta**“ má význam stanovený v § 12 ZVM. Správcom výberu mýta je Objednávateľ, ktorý na základe Zmluvy poverí Dodávateľa výkonom určitých činností podľa § 12 ZVM.
72. „**Správy o Službách“** znamenajú pravidelné správy o Službách s obsahom a frekvenciou vymedzenými v týchto Súťažných pokladoch.
73. „**Stavby**“ znamenajú tie z Komponentov, ktoré sú za stavby označené zákonom č. 50/1976 Zb. o územnom plánovaní a stavebnom poriadku v znení neskorších predpisov.
74. „**Súťažné podklady**“ znamenajú tieto súťažné podklady v zmysle Zákona o verejnom obstarávaní, ktoré obsahujú podrobné vymedzenie predmetu zákazky tohto verejného obstarávania.
75. „**Supervízor**“ znamená osobu poverenú Objednávateľom najmä periodickou kontrolou a nezávislým zisťovaním hodnoty KPI, vyhodnotením predpísaných hodnôt parametrov Služieb poskytovaných Dodávateľom (SLA) a spracovaním pravidelných Mesačných správ o plnení KPI a SLA pre Objednávateľa v rozsahu definovanom v týchto Súťažných podkladoch a inými činnosťami podľa Zmluvy.
76. „**Technické zariadenia**“ znamená prístroje, stroje a zariadenia (mechanické, elektrické, elektronické či iné) a/alebo ich časti vrátane príslušného firmvéru a Softvéru, ktoré majú tvoriť alebo tvoria súčasť Služieb.
77. „**Týždeň**“ znamená kalendárny týždeň.
78. „**Vyhláška**“ znamená Vyhlášku Ministerstva dopravy, výstavby a regionálneho rozvoja Slovenskej republiky č. 475/2013 Z. z., ktorou sa vymedzujú úseky diaľnic, rýchlostných ciest, ciest I. triedy, ciest II. triedy a ciest III. triedy s výberom mýta v znení neskorších predpisov a iný predpis, ktorý ju v budúcnosti nahradí alebo doplní.
79. **„Vyhláška o bezpečnostných opatreniach ITVS“** znamená vyhlášku č. 179/2020 Z. z. Úradu podpredsedu vlády SR pre investície a informatizáciu, ktorou sa ustanovuje spôsob kategorizácie a obsah bezpečnostných opatrení informačných technológií verejnej správy a iný predpis, ktorý ju v budúcnosti nahradí alebo doplní.
80. **„Vyhláška o štandardoch ITVS“** znamená vyhlášku č. 78/2020 Z. z. Úradu podpredsedu vlády SR pre investície a informatizáciu o štandardoch pre informačné technológie verejnej správy a iný predpis, ktorý ju v budúcnosti nahradí alebo doplní.
81. **„Vyhláška o riadení projektov“** znamená Vyhlášku č. 85/2020 Z. z. Úradu podpredsedu vlády SR pre investície a informatizáciu o riadení projektov a iný predpis, ktorý ju v budúcnosti nahradí alebo doplní.
82. „**Vymedzený úsek ciest**“ alebo „VÚC“ je definovaný na účely výberu Mýta Vyhláškou.
83. „**Zákaznícke služby**“ sú súborom Služieb, ktorý zahŕňa procesy obsluhy Zákazníkov prostredníctvom Distribučných miest, Kontaktných miest, Call-centra a kanálov elektronickej komunikácie, najmä o uzatváranie Zmlúv o užívaní Vymedzených úsekov ciest vrátane príjmu zábezpek, Registráciu vozidiel, poskytovanie Palubných jednotiek, úhrady a platby, vybavovanie reklamácií a poskytovanie informácií.
84. **„Zákaznícke miesto“** znamená Distribučné miesto, Distribučné miesto v blízkosti hraničných prechodov a Kontaktné miesto.
85. „**Zákazník**“ znamená Platiteľa mýta, Prevádzkovateľa vozidla alebo vodiča vozidla oslobodeného od Mýta alebo akúkoľvek inú osobu, ktorá sa prostredníctvom Distribučných miest, Kontaktných miest, Call-centra alebo elektronických kanálov zaujíma o otázky spojené s Elektronickým výberom mýta.
86. **„Zákon o informačných technológiách vo verejnej správe“** znamená zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov a akýkoľvek zákon, ktorý tento zákon môže v budúcnosti nahradiť alebo doplniť.
87. „**Zákon o kybernetickej bezpečnosti“** znamená zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a akýkoľvek zákon, ktorý tento zákon môže v budúcnosti nahradiť alebo doplniť.
88. „**Zákon o ochrane osobných údajov**“ znamená zákon č. 18/2018 Z. z. o ochrane osobných údajov a o zmene a doplnení niektorých zákonov, v znení neskorších predpisov a akýkoľvek zákon, ktorý tento zákon môže v budúcnosti nahradiť alebo doplniť.
89. „**Zákon o RPVS**“ znamená zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov a akýkoľvek zákon, ktorý tento zákon môže v budúcnosti nahradiť alebo doplniť.
90. „**Zákon o verejnom obstarávaní**“ znamená zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a akýkoľvek zákon, ktorý tento zákon môže v budúcnosti nahradiť alebo doplniť.
91. „**Závažná chyba**“ alebo „**Závažná porucha**“ znamená takú poruchu Služieb, v dôsledku ktorej je možno poskytovať Zákaznícke služby a/alebo vyberať Mýto v obmedzenom rozsahu.
92. „**Záväzný návrh technického riešenia Služieb**“ znamená návrh technického riešenia Služieb, ktorý predloží Dodávateľ v ponuke v rozsahu predpísanom v týchto Súťažných podkladoch a ktorý bude predstavovať záväzné technické riešenie, na základe ktorého Dodávateľ bude poskytovať Služby.
93. „**Zmena**“ má význam, aký jej je pripísaný v Zmluve.
94. „**Zmluva**“ znamená Zmluvu o  poskytovaní mýtnych Služieb podľa týchto Súťažných podkladov.
95. „**Zmluva o užívaní Vymedzených úsekov ciest**“ znamená zmluvu uzavretú medzi Správcom výberu mýta alebo Poskytovateľom mýtnych služieb a Platiteľom mýta priamo alebo prostredníctvom Dodávateľa.
96. „**Zúčtovacie obdobie**“ znamená obdobie, za ktoré budú súhrnne vyúčtované Mýtne transakcie Platiteľovi mýta.
97. „**ZVM**“ znamená zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov a akýkoľvek zákon, ktorý tento zákon môže v budúcnosti nahradiť alebo doplniť.

Iné pojmy s veľkými písmenami použité v Súťažných podkladov majú taký význam, aký je im pripísaný v iných častiach Súťažných podkladov, osobitne v Zmluve.

# Význam použitých skratiek

| *Skratka* | *Význam* |
| --- | --- |
| **AES** | štandard pokročilého šifrovania (*Advanced Encryption Standard*) |
| **API** | rozhranie pre prepájanie aplikácií (*Application Programming Interface*) |
| **BDP** | Distribučné miesto pri hraničnom priechode |
| **CCC** | komunikácia OBU/OBE cez mikrovlnné rozhranie CEN-DSRC krátkeho dosahu na účely kontroly správnej funkcie, nastavenia a použitia Palubnej jednotky (*Compliance Check Communication*) |
| **CEN** | Európsky výbor pre normalizáciu |
| **CMDB** | databáza konfiguračného manažmentu (*Configuration Management Database*) |
| **CN** | bunková telefónna sieť (*Cellular Network*) |
| **CP** | Kontaktné miesto |
| **CRL** | zoznam neplatných certifikátov (*Certificate Revocation List*) |
| **CRM** | systém pre riadenie vzťahov so Zákazníkmi (*Customer Relationship Management*) |
| **DDoS** | distribuovaný vonkajší útok zahlcujúci požiadavkami IT systém (*Distributed Denial of Services*) |
| **DMS** | systém pre ukladanie a správu dokumentov (*Document Management System*) |
| **DP** | Distribučné miesto |
| **DPH** | daň z pridanej hodnoty |
| **DRP** | plán obnovy prevádzky po výpadku (*Disaster Recovery Plan*) |
| **DSRC** | vyhradená komunikácia krátkeho dosahu (*Dedicated Short Range Communication*), pre dopravnú telematiku je vyhradená frekvencia 5,8 GHz. |
| **DWH** | dátový sklad s nástrojmi pre analýzy dát a reporting (*Data Warehouse*) |
| **EČV**  **EETS** | evidenčné číslo vozidla  Európska služba elektronického mýta (*European Electronic Toll Service*) |
| **EEV** | emisný štandard pre vozidlá nad 3,5t (*Enhanced Environmentally Friendly Vehicle*) |
| **EFC** | elektronický výber poplatkov (*Electronic Fee Collection*) |
| **EGNOS** | Európska geo-stacionárna navigačná prekryvná služba (*European Geostationary Navigation Overlay Service*) |
| **eIDAS** | Naradenie eIDAS |
| **EMS** | Elektronický mýtny systém |
| **EMV** | štandard pre vzájomné operácie medzi čipovými kartami a čítacími zariadeniami kariet ako sú pokladničné miesta (POS) s terminálmi a bankomaty (*Europay, MasterCard a Visa*) |
| **EN** | európska norma (*European Standard*) |
| **ESB** | softvérová architektúra uľahčujúca systémovú integráciu softvérových komponentov (orientovaných na služby – SOA) v rozsiahlych informačných systémoch (*Enterprise Service Bus*) |
| **ETC** | Elektronický výber mýta (*Electronic Toll Collection*) |
| **EU** | Európska únia (*European Union*) |
| **EURO 0 – VI** | emisná trieda vozidla |
| **FAT** | akceptačné testovanie u výrobcu (*Factory Acceptance Tests*) |
| **GDPR** | Nariadenie GDPR (*General Data Protection Regulation*) |
| **GNSS** | globálny satelitný navigačný systém, všeobecne |
| **GNSS/CN** | systémy na výber Mýta založené na satelitnom určovaní polohy pomocou globálneho satelitného navigačného systému s prenosom dát v bunkovej telefónnej sieti |
| **GPRS** | služba umožňujúca užívateľom mobilných telefónov GSM prenos dát a pripojenie na Internet (*General Packet Radio Service*) |
| **GSM** | globálny systém mobilných komunikácií (*Global System for Mobile Communications*) |
| **GUI** | grafické používateľské rozhranie (*Graphic User Interface*) |
| **HMI** | rozhranie človek-stroj (*Human-Machine Interface*) |
| **HW** | hardware, Technické zariadenia a výpočtová technika |
| **IAM** | správa identít a prístupových oprávnení (*Identity and Access Management*) |
| **IDS** | systém detekcie narušenia kybernetickej bezpečnosti (*Intrusion Detection System*) |
| **IEC** | Medzinárodná komisia pre elektrotechniku (*International Electrotechnical Commission*) |
| **IFRS** | Medzinárodné štandardy účtovného výkazníctva (*International Financial Reporting Standards*) |
| **IPS** | systém prevencie narušenia kybernetickej bezpečnosti (*Intrusion Protection System*) |
| **ISO** | Medzinárodná organizácia pre štandardizáciu (*International Organization for Standardisation*) |
| **ITIL** | medzinárodne uznávaný súbor postupov pre správu informačných technológií (*Information Technology Infrastructure Library*) |
| **ITVS** | informačné technológie verejnej správy |
| **IVR** | Interaktívna hlasová odozva (*Interactive Voice Response*) |
| **JISCD** | Jednotný informačný systém v cestnej doprave |
| **KPI** | kľúčové ukazovatele výkonnosti (*Key Performance Indicators*) |
| **LAC** | komunikácia OBU/OBE cez mikrovlnné rozhranie CEN-DSRC krátkeho dosahu s prícestným zariadením  na účely upresnenia určenia polohy (*Localisation Augmentation Communication*) |
| **LDAP** | protokol pre ukladanie a prístup k dátam na adresárovom serveri (*Lightweight Directory Access Protocol*) |
| **MDP** | mobilné Distribučné miesto |
| **MEV** | hliadkové vozidlo vybavené technológiou kontroly dodržiavania povinností Prevádzkovateľa vozidla a vodiča vozidla (*Mobile Enforcement Vehicle*) |
| **MTBF** | minimálny stredný čas medzi poruchami (MTBF) (*Mean Time Between Failures*) |
| **NFC** | komunikácia veľmi krátkeho dosahu (*Near Field Communication*) |
| **NSDI** | Národný systém dopravných informácií |
| **OBE** | interoperabilné elektronické zariadenie (Palubná jednotka) umožňujúce poskytovanie EETS (*On-board Equipment*) |
| **OBU** | Palubná jednotka (*On-board Unit*) |
| **PAN** | identifikačné číslo účtu (*Personal Account Number*) pridelené k vozidlu |
| **PKI** | infraštruktúra verejného kľúča (*Public Key Infrastructure*) |
| **POS** | Zákaznícke miesta, v tomto prípade Distribučné miesta, Distribučné miesta v blízkosti hraničných priechodov a Kontaktné miesta (*Point of Sales*) |
| **PS** | prevádzkový súbor technológií |
| **Px.y** | označenie pre jednotlivé záväzné požiadavky na obsah a rozsah plnenia predmetu zákazky |
| **RPO** | stanovený bod obnovy (*Recovery Point Objective*) |
| **RPVS** | register partnerov verejného sektora podľa Zákona o RPVS |
| **RTO** | stanovený čas obnovy (*Recovery Time Objective*) |
| **SEČ** | stredoeurópsky čas |
| **SELČ** | stredoeurópsky letný čas |
| **SLA** | dohodnutá úroveň Služieb (*Service Level Agreement*) |
| **SOA** | softvérová architektúra orientovaná na služby (*Service Oriented Architecture*) |
| **SOAP** | protokol na výmenu elektronických správ založených na XML (*Simple Object Access Protocol*) |
| **SP** | Súťažné podklady pre toto verejné obstarávanie |
| **SR** | Slovenská republika |
| **STN** | slovenská technická norma |
| **SW** | Softvér, programové vybavenie výpočtových systémov |
| **TPx.y** | označenie pre jednotlivé podrobné záväzné technické požiadavky kladené na predmet zákazky |
| **TTL** | obmedzenie doby platnosti paketov elektronickej správy pri priechode cez počítačové siete (*Time to Live*) |
| **UAT** | užívateľské akceptačné testy (*User Acceptance Tests*) |
| **UML** | univerzálny jazyk modelovania využívajúci súbor grafických notácií pri vývoji softvéru (*Unified Modelling Language*) |
| **UTC** | univerzálny koordinovaný svetový čas (*Coordinated Universal Time*) |
| **UX** | skúsenosti používateľov s obsluhou používateľského rozhrania informačných systémov, prístrojov a strojov (*User Experience*) |
| **VÚC** | Vymedzené úseky ciest |
| **WSDL** | definícia webových služieb napr. formátu XML správ (*Web Service Definition Language*) |
| **XML** | rozširujúci značkovací jazyk (*Extensible Markup Language*) |
| **Z.x** | označenie pre základné parametre zákazky |

1. CSIRT.SK (*Computer Security Incident Response Team Slovakia*) je vládna jednotka pre riešenie počítačových incidentov v Slovenskej republike podľa Zákona o kybernetickej bezpečnosti zriadená ako organizačný útvar Ministerstva investícií, regionálneho rozvoja a informatizácie SR. [↑](#footnote-ref-2)